Investitsiya va xususiylashtirish investitsiya fondlarida buxgalteriya hisobi va hisoboti toʻgʻrisidagi nizomga oʻzgartirishlar kiritish haqida
(resolution, 2020-10-12)

Oʻzbekiston Respublikasi “Normativ-huquqiy hujjatlar toʻgʻrisida”gi Qonunining (Oʻzbekiston Respublikasi qonun hujjatlari toʻplami, 2012-y., 52-son, 583-modda) 36-moddasi, Oʻzbekiston Respublikasi Vazirlar Mahkamasining 2012-yil 14-noyabrdagi 322-son “Oʻzbekiston Respublikasining Xususiylashtirish, monopoliyadan chiqarish va raqobatni rivojlantirish davlat qoʻmitasi faoliyatini tashkil etish toʻgʻrisida”gi qaroriga (Oʻzbekiston Respublikasi qonun hujjatlari toʻplami, 2012-y., 46-47-son, 523-modda) muvofiq Oʻzbekiston Respublikasi Moliya vazirligi va Oʻzbekiston Respublikasining Xususiylashtirish, monopoliyadan chiqarish va raqobatni rivojlantirish davlat qoʻmitasi qaror qiladi: 1. Oʻzbekiston Respublikasi Moliya vazirligi va Oʻzbekiston Respublikasi Davlat mulkini boshqarish davlat qoʻmitasining 2006-yil 14-dekabrdagi 102, 01/KKBFMNM-18/07-sonli qarori (roʻyxat raqami 1662, 2007-yil 13-mart) (Oʻzbekiston Respublikasi qonun hujjatlari toʻplami, 2007-y., 11-son, 101-modda) bilan tasdiqlangan Investitsiya va xususiylashtirish investitsiya fondlarida buxgalteriya hisobi va hisoboti toʻgʻrisidagi nizomga ilovaga muvofiq oʻzgartirishlar kiritilsin. 2. Mazkur qaror rasmiy eʼlon qilingan kundan eʼtiboran kuchga kiradi. 1. 2-bandda: oltinchi xatboshidagi “Oʻzbekiston Respublikasi Davlat mulkini boshqarish davlat qoʻmitasi” degan soʻzlar “Oʻzbekiston Respublikasining Xususiylashtirish, monopoliyadan chiqarish va raqobatni rivojlantirish davlat qoʻmitasi (bundan buyon matnda Davlat raqobat qoʻmitasi deb yuritiladi)” degan soʻzlar bilan almashtirilsin; yettinchi xatboshi quyidagi tahrirda bayon etilsin: “qimmatli qogʻozlar bozorini tartibga solish boʻyicha vakolatli davlat organi — Oʻzbekiston Respublikasi Davlat raqobat qoʻmitasi huzuridagi Qimmatli qogʻozlar bozorini muvofiqlashtirish va rivojlantirish markazi.”. 2. 34-banddagi “Oʻzbekiston Respublikasi Davlat mulkini boshqarish davlat qoʻmitasi” degan soʻzlar “Davlat raqobat qoʻmitasi” degan soʻzlar bilan almashtirilsin. 3. 35-bandning birinchi xatboshisidagi “Oʻzbekiston Respublikasi Davlat mulkini boshqarish davlat qoʻmitasidan” degan soʻzlar “Davlat raqobat qoʻmitasidan” degan soʻzlar bilan almashtirilsin. 4. 36-banddagi “Oʻzbekiston Respublikasi Davlat mulki qoʻmitasi” degan soʻzlar “Davlat raqobat qoʻmitasi” degan soʻzlar bilan almashtirilsin; 5. 39 — 42 bandlar quyidagi tahrirda bayon etilsin: “39. IFlar va XIFlar, fond birjasi qoidalariga muvofiq kotirovkasi aniqlanadigan va muntazam ravishda eʼlon qilib boriladigan qimmatli qogʻozlarga qilingan qoʻyilmani qayta baholashni oʻtkazadi. 40. Qimmatli qogʻozlarga qilingan qoʻyilmalarni qayta baholash, portfeldagi mavjud qimmatli qogʻozlar sonini mazkur qimmatli qogʻozlarning kotirovka bahosiga koʻpaytirish orqali har chorakda hisobot oyining oxirgi sanasiga oʻtkaziladi. 41. Agar qayta baholash sanasida aynan bitta qimmatli qogʻoz boʻyicha birjaning ikki va undan ortiq maydonchalarida bitimlar amalga oshirilgan boʻlsa, unda mazkur savdo kunida ushbu qimmatli qogʻozlar boʻyicha eng koʻp bitimlar hajmiga ega boʻlgan maydonchadagi qimmatli qogʻozlar kotirovka bahosi tanlanadi. 42. Agar qimmatli qogʻozlarni baholash sanasida birja maydonchalari tomonidan shunday qimmatli qogʻozlar bilan savdo oʻtkazilmagan boʻlsa, ushbu qimmatli qogʻozlarni baholashgacha oʻtkazilgan eng yaqin savdo kunidagi baho qoʻllanishi lozim.”. 6. 43 va 44-bandlarning birinchi xatboshisidagi “oyda” degan soʻz “chorakda” degan soʻz bilan almashtirilsin.